P6_TA(2004)0062

Det Europæiske Råds møde (Bruxelles den 4.- 5. november 2004)

Europa-Parlamentets beslutning om Det Europæiske Råds møde i Bruxelles den 4.- 5. november 2004

Europa-Parlamentet,

- der henviser til formandskabets konklusioner fra Det Europæiske Råds møde den 4.- 5. november 2004 (Rådets dokument 14292/04),

- der henviser til Det Europæiske Råds og Kommissionens redegørelser om Det Europæiske Råds møde den 4.- 5. november 2004,

- der henviser til Haag-programmet på området for frihed, sikkerhed og retfærdighed,

- der henviser til forretningsordenens artikel 103, stk. 2,

Forberedelserne til midtvejsrevisionen af Lissabon-strategien og rapporten fra gruppen på højt plan (Kok-rapporten)

1. glæder sig over Det Europæiske Råds bekræftelse af gyldigheden og relevansen af en afbalanceret Lissabon-strategi med en økonomisk, social og miljømæssig dimension, og understreger, at denne balance er væsentlig både for den europæiske samfundsvision og for Europas globale konkurrencedygtighed; insisterer på ambitiøse sociale og miljømæssige dimensioner; beklager, at strategien indtil videre kun i de færreste tilfælde har ført til de forventede resultater;

2. henleder opmærksomheden på Kok-rapportens konklusion om, at den væsentligste hindring for hurtigere fremskridt mod opfyldelse af Lissabon-målene har været den langsomme implementering i medlemsstaterne, og opfordrer til, at midtvejsrevisionen hovedsageligt koncentreres om dette spørgsmål og om at fremsætte passende henstillinger omfattende europæiske, nationale og regionale myndigheder; er enig i, at der skal findes mere effektive metoder til at måle fremskridt inden for Lissabon-processen;

3. er enig i rapportens konklusion om, at Parlamentet i højere grad skal inddrages i bestræbelserne på at overvåge og fremme realiseringen af Lissabon-dagsordenen; bekræfter, at Parlamentet vil afholde en udtømmende debat om rapportens resultater på et kommende plenarmøde; noterer sig dagsordenen for bedre lovgivning og forpligter sig til at arbejde herfor som medlovgiver sammen med Kommissionen og Rådet;

4. mener, at Europa for at få den vækst, det behøver, bør fokusere såvel på strukturreformer som makroøkonomiske tiltag fra EU's og de 25 regeringers side, herunder investeringer i mennesker, forskning og innovation, for at styrke vækst og beskæftigelse uden samtidig at bringe de offentlige finansers stabilitet og bæredygtighed i fare;

5. mener, at Det Europæiske Råd bør lægge særlig vægt på den miljømæssige dimension og navnlig på at imødegå klimaændringer inden for rammerne af Kyoto-protokollen, og understreger, at det er nødvendigt at integrere revisionen af strategien for bæredygtig udvikling fuldstændig i Lissabon-strategien;

6. finder det i lyset af målsætningen om opnåelse af en videnbaseret økonomi beklageligt, at Rådet endnu en gang har været ude af stand til at nå til enighed om et fællesskabspatent, og at man desuden langt fra har nået målsætningen om investering af 3 % af BNI i forskning og udvikling;

7. hilser anerkendelsen af de demografiske faktorer velkommen og anmoder om, at spørgsmålet om, hvad der skal gøres for at tackle konsekvenserne af den europæiske befolknings aldring, gøres til politisk prioritet;

Området med frihed, sikkerhed og retfærdighed: Haag-programmet

8. noterer sig vedtagelsen af det nye flerårige program for de næste fem år;

9. bifalder Det Europæiske Råds historiske beslutning om senest den 1. april 2005 at anvende kvalificeret flertal og fælles beslutningsprocedure på alle foranstaltninger vedrørende retlige og indre anliggender (afsnit IV) med undtagelse af lovlig migration; minder om, at dette opfylder et ønske, som Europa-Parlamentet har givet udtryk for ved flere på hinanden følgende regeringskonferencer, og opfordrer indtrængende Kommissionen til ved først givne lejlighed at tage de nye demokratiske og effektive beslutningsprocedurer i anvendelse i fuldt omfang;

10. erindrer om, at Rådet ifølge EF-traktatens artikel 67, stk. 2, inden for samme frist og under anvendelse af samme procedure skal tilpasse bestemmelserne vedrørende De Europæiske Fællesskabers Domstols beføjelser på disse områder;

11. glæder sig over, at Haag-programmet lægger vægt på at sikre grundlæggende rettigheder, minimumsretsplejegarantier og adgang til domstolene; beklager manglen på sammenhæng og ressourcer, når det drejer sig om de instrumenter, som er nødvendige for at sikre de grundlæggende rettigheder;

12. understreger, at der er et presserende behov for at begrænse ulovlig indvandring, og at den eneste vej frem er en sammenhængende og omfattende europæisk asyl- og indvandringspolitik; bemærker ønsket om at gå videre med anden fase af det fælles europæiske asylsystem, men minder Det Europæiske Råd om, at direktivet om asylprocedurer endnu ikke er vedtaget;

13. understreger behovet for at gøre større og væsentlige fremskridt med gennemførelsen af en samlet europæisk indvandringspolitik, og fastholder, at det er væsentligt med en samlet og afbalanceret tilgang til indvandringsspørgsmål, herunder konkrete forslag med henblik på at sikre en udveksling af bedste praksis på nationalt plan med hensyn til modtagelse og integration af indvandrere samt ikke-diskrimination, og understreger, at støtten i hjem- og transitregionerne skal være et supplement til en fælles asylprocedure inden for EU, baseret på høje standarder for gennemførelse og fuld anerkendelse af EU's og dets medlemsstaters internationale forpligtelser;

14. noterer sig, at Rådet lægger vægt på at udvikle et område med frihed, sikkerhed og retfærdighed, navnlig på baggrund af terrorangrebene i USA den 11. september 2001 og i Madrid den 11. marts 2004, men understreger nødvendigheden af at finde den rette balance mellem retshåndhævelseshensyn og hensynet til beskyttelse af personoplysninger og grundlæggende frihedsrettigheder;

15. understreger vigtigheden af at sikre, at området med frihed, sikkerhed og retfærdighed modtager tilstrækkelige ressourcer under de nye finansielle overslag; bemærker, at det uden tilstrækkelige midler ikke vil være muligt at gennemføre foranstaltningerne i Haag-programmet;

16. hilser det nederlandske formandskabs erklæring vedrørende princippet om åbenhed velkommen, men beklager Rådets manglende vilje til selv at anvende dette princip i lovgivningsarbejdet i perioden, indtil forfatningen er ratificeret; fremhæver, at princippet allerede indgår i EF-traktatens artikel 207, og at der derfor ikke er nogen begrundelse for at vente yderligere;

17. understreger, at det fortsat er vigtigt at tage fat om grænseoverskridende hindringer for borgerlige rettigheder, idet adgangen til borgerlige rettigheder har betydning for borgerne i deres dagligdag og desuden forbedrer det indre markeds funktion; fastholder, at det er afgørende, at der samtidig med, at princippet om gensidig anerkendelse respekteres, tages konkrete skridt til at reducere proceduremæssige forskelle mellem retssystemerne og til at udforme retsuddannelsesprogrammer og måske overveje oprettelse af en europæisk skole for dommere;

Formidling af EU

18. bemærker konklusionerne om formidling af EU; erkender, at de enkelte kampagner vedrørende ratificeringen fortsat er et nationalt ansvar, men fastholder, at Det Europæiske Råd har et kollektivt ansvar for at sikre, at forfatningen hurtigst muligt træder i kraft, og at der derfor er brug for en væsentlig grad af lederskab fra EU's side med henblik på at koordinere forfatningskampagnen;

Irak

19. udtrykker bekymring over vanskelighederne med at genoprette sikkerheden og tilvejebringe betingelserne for forberedelsen af det frie og retfærdige valg, der efter planen skal afholdes i januar 2005, og for genopbygningen af landet med henblik på at genoprette landets fulde suverænitet; udtrykker samtidig bekymring for alle de ofre i civilbefolkningen, som de igangværende militære operationer har resulteret i;

20. fordømmer kraftigt alle former for vilkårlig vold samt terrorangreb og gidseltagninger, der har mange civile ofre, og erindrer om, at FN's Sikkerhedsråds resolution 1546 [1] forpligter alle parter til at optræde med respekt for folkeretten og menneskerettighederne;

21. ser positivt på Det Europæiske Råds erklæring om forbindelserne mellem EU og Irak og deler fuldt ud dets engagement og beslutsomhed, når det gælder om at yde bistand til Iraks genopbygning og omdannelse og til landets reintegration i det internationale samfund som et suverænt, uafhængigt, sikkert, samlet, velstående og demokratisk partnerland; bifalder navnlig de planlagte foranstaltninger og initiativer til opnåelse af dette mål;

22. mener, at den kommende konference i Sharm-el-Sheikh den 23. november 2004 vil være et første skridt mod implementering af FN's Sikkerhedsråds resolution 1546 og af folkeretten;

23. kræver, at valget til den midlertidige nationalforsamling, der efter planen skal afholdes i januar 2005, kommer til at omfatte et så bredt udsnit af det politiske spektrum som muligt, at der bliver tale om frie og retfærdige valg, og at EU yder støtte til forberedelserne heraf;

24. støtter den finansielle pakke, der er vedtaget for Irak, men påpeger, at det er inkonsekvent af Rådet at støtte adskillige nye programmer og politikker for Irak uden at angive, om de skal tages fra fleksibilitetsinstrumentet eller ej, og samtidig indtage en restriktiv holdning med hensyn til at bevilge supplerende midler til EU-budgettet for 2005; fastholder, at nye bevillinger ikke kan ydes på bekostning af andre udenrigspolitiske prioriteringer;

25. beklager, at Rådet har undladt at tage stilling til de advarsler, som Det Internationale Atomenergiagentur (IAEA) har udsendt om en overhængende fare for spredning af nukleart materiale, og opfordrer de multinationale styrker og den irakiske overgangsregering til straks at give IAEA uhindret adgang til alle nukleare anlæg i Irak med henblik på at foretage en samlet vurdering for alle anlæg, herunder vedrørende en eventuel radioaktiv kontaminering af mennesker og miljø, samt til at give IAEA alle oplysninger om deres aktiviteter i relation til Iraks kendte tidligere nukleare anlæg;

26. støtter EU's forslag om en "integreret politi-, retsstats- og civilforvaltningsmission", der skal styrke Iraks kapacitet inden for politi-, rets- og fængselsvæsen samt med hensyn til strafferetlig efterforskning, og opfordrer EU's formandskab til sammen med den irakiske overgangsregering at drøfte oprettelse af en fælles irakisk og international kommission for savnede personer;

Mellemøsten

27. deler den solidaritet med det palæstinensiske folk, som Det Europæiske Råd har givet udtryk for i anledning af præsident Arafats død, og bekræfter sin fulde støtte til Den Palæstinensiske Myndigheds legitime repræsentanter;

28. konstaterer på ny — netop i denne særligt prekære stund — at den eneste mulige løsning på konflikten i Mellemøsten består i at forhandle en regulær og endelig fredsaftale som skitseret i køreplanen for fred, uden forhåndsbetingelser og med udgangspunkt i to demokratiske, suveræne og levedygtige stater — Israel og Palæstina — der skal eksistere side om side inden for sikre og anerkendte grænser, og inden for hvilke den fredelige sameksistens mellem kristne, muslimer og jøder er garanteret;

29. har tillid til, at Den Palæstinensiske Myndighed kan garantere institutionernes normale funktion, afholde frie og retfærdige præsident-, parlaments- og kommunalvalg og holde situationen under kontrol for at opretholde lov og orden under denne proces; fastslår, at EU er indstillet på at bistå Den Palæstinensiske Myndighed med at afholde valg i de palæstinensiske områder, og opfordrer Israel til ikke at intervenere i, men lette afholdelsen af disse valg;

30. støtter navnlig den række af praktiske forslag om sikkerhed, reformer og økonomisk bistand fra EU, som den højtstående repræsentant for den fælles udenrigs- og sikkerhedspolitik (FUSP) har fremsat, og som Det Europæiske Råd har godkendt, med henblik på at genoptage implementeringen af køreplanen for fred i Mellemøsten;

Sudan

31. deler Rådets alvorlige bekymring — som blev tilkendegivet i Rådets konklusioner af 2. november 2004 — over den forværrede sikkerhedsmæssige og humanitære situation i Darfur-regionen, der skyldes nye voldshandlinger fra oprørenes og militsernes side, kombineret med den voldelige tvangsflytning af internt fordrevne personer;

32. opfordrer indtrængende alle konfliktens parter til omgående at bringe de militære operationer til ophør og respektere N'Djamena-våbenhvileaftalen af 8. april 2004 fuldt ud sammen med resolution 1556 [2] og 1564 [3] fra FN's Sikkerhedsråd;

33. opfordrer EU og medlemsstaterne til at støtte — og alle konfliktens parter til fuldt ud at samarbejde med — FN's undersøgelseskommission i forbindelse med efterforskningen af krænkelser af den humanitære folkeret og menneskerettighederne, således at undersøgelseskommissionen også kan konstatere, om der er begået folkedrab, og i givet fald identificere gerningsmændene til sådanne krænkelser;

34. glæder sig over, at Det Europæiske Råd har bekræftet sin støtte til Den Afrikanske Unions mission i Darfur i Sudan, og opfordrer medlemsstaterne til at opfylde tilsagnet om at tilvejebringe den nødvendige ekspertise for udvidelse af Den Afrikanske Unions mission uden forsinkelse; fremhæver, at det internationale samfund i snævert samarbejde med Den Afrikanske Union må gøre mere for at sikre beskyttelse af civilbefolkningen i Darfur, hvor der fortsat systematisk begås drab og voldtægt; foreslår i den henseende, at Den Afrikanske Union, FN og EU sammen overvejer at udstationere flere menneskerettighedsobservatører og indføre en international politistyrke;

35. opfordrer EU og medlemsstaterne til fortsat at støtte de igangværende Abuja- og Naivasha-fredsprocesser for at undgå risikoen for, hvad FN's særlige udsending i Sudan, Jan Pronk, har beskrevet som "en tilstand af anarki, et fuldstændigt sammenbrud af lov og orden";

36. konstaterer med tilfredshed, at den sudanske regering sammen med bevægelsen "Justice and Equality Movement" og Sudans bevægelses/-befrielseshær har underskrevet protokoller om forbedring af den humanitære situation i Darfur og om styrkelse af sikkerhedssituationen i Darfur;

37. opfordrer FN's Sikkerhedsråd til at vedtage en global våbenembargo mod Sudan og til at indføre målrettede sanktioner mod dem, der er ansvarlige for massive menneskerettighedskrænkelser og andre grusomheder, i lyset af de nylige brud på våbenhvilen og løfter afgivet under fredsprocesserne samt til at sikre, at sådanne sanktioner ikke forværrer den sudanske befolknings lidelser;

Iran

38. støtter de bestræbelser, EU og dets medlemsstater gør sig for at forhandle en aftale med den iranske regering om dens nukleare program på grundlag af gennemsigtighed og overholdelse af IAEA-standarderne; noterer sig den nylige erklæring fra de iranske myndigheders side om indstilling af landets uranberigelsesprogram;

39. giver samtidig udtryk for dyb bekymring over forringelsen af menneskerettighedssituationen i Iran og fastholder, at der kun kan etableres et varigt og samarbejdspræget forhold på lang sigt med Iran på grundlag af virkelige fremskridt og forbedringer af den nuværende situation;

Ukraine

40. betragter ligesom Rådet Ukraine som en vigtig nabo og partner, men beklager, at den første runde af præsidentvalget den 31. oktober 2004 ikke opfyldte en række internationale kriterier for demokratiske valg, hvilket det finder foruroligende;

41. opfordrer derfor de ukrainske myndigheder til at afhjælpe de påpegede mangler i god tid inden anden valgrunde og til at skabe de nødvendige betingelser for frie og retfærdige valg, især ved at sikre lige adgang til de statslige medier for begge kandidater;

42. henviser især til anholdelsen af borgmester Kimlatsch fra Vishgorod (Kiev-området) og opfordrer de ukrainske myndigheder til øjeblikkeligt at løslade ham;

43. er særdeles opmuntret over den høje valgdeltagelse og det ukrainske folks interesse for og seriøse engagement i præsidentvalget og opfordrer derfor Rådet og Kommissionen til, ud fra den præmis, at præsidentvalgets anden runde skal leve op til de internationale standarder, at iværksætte handlingsplanen for Ukraine snarest muligt og navnlig til målrettet at fokusere på og prioritere udviklingen af civilsamfundets institutioner;

44. agter, såfremt Ukraine tager et positivt skridt hen imod demokrati, at opfordre Kommissionen og medlemsstaterne til åbent at overveje deres partnerskabs- og naboskabspolitikker som anerkendelse af Ukraines europæiske bestræbelser;

De eksterne aspekter af EU's politik for frihed, sikkerhed og retfærdighed

45. bemærker sig Rådets tilsagn om at bistå tredjelande, dvs. oprindelses- og transitlande for asylsøgere og migranter, med henblik på at bekæmpe ulovlig indvandring, forbedre håndteringen af migrationsstrømme og tilvejebringe beskyttelse af flygtninge; understreger imidlertid, at enhver form for foranstaltninger af denne art ikke må få indflydelse på, hvorledes EU's udviklingsstøtte fordeles eller på det primære formål med EU's bistand til udviklingslande, der fortsat skal være bekæmpelse af fattigdom som fastsat i EU-forfatningen; opfordrer Kommissionen og den højtstående repræsentant til at sørge for, at den strategi for de eksterne aspekter ved EU's politik for frihed, sikkerhed og retfærdighed, der skal forelægges inden udgangen af 2005, sikrer udviklingsbestanden mod at blive anvendt til politiske formål;

***

46. pålægger sin formand at sende denne beslutning til Kommissionen og Rådet samt til medlemsstaternes og Bulgariens og Rumæniens nationale parlamenter.

[1] FN dokument S/RES/1546(2004) af 8.6.2004.

[2] FN dokument S/RES/1556(2004) af 30.7.2004.

[3] FN dokument S/RES/1564(2004) af 18.9.2004.

--------------------------------------------------